b'\n_START_ARTICLE_\nFalklandin sota\n_START_SECTION_\nTausta\n_START_PARAGRAPH_\nSek\xc3\xa4 Britannia ett\xc3\xa4 Espanja olivat vaatineet syrj\xc3\xa4isi\xc3\xa4, mutta strategiselta sijainniltaan merkitt\xc3\xa4vi\xc3\xa4 Falklandinsaaria itselleen 1760-luvulta l\xc3\xa4htien. Itsen\xc3\xa4istytty\xc3\xa4\xc3\xa4n Argentiina peri aluevaatimuksen Espanjalta. Sek\xc3\xa4 Argentiina ett\xc3\xa4 Britannia ovat perustelleet oikeuttaan Falklandinsaariin viittaamalla saarten l\xc3\xb6yt\xc3\xa4misen ja asuttamisen historiaan 1500\xe2\x80\x931800-luvuilla.\n_START_SECTION_\nSaarten l\xc3\xb6ytyminen ja varhaiset aluekiistat\n_START_PARAGRAPH_\nEspanjasta itsen\xc3\xa4istynyt ja silt\xc3\xa4 aluevaatimuksen "perinyt" Argentiina on my\xc3\xb6hemmin esitt\xc3\xa4nyt aluevaatimuksensa perusteluna saarten l\xc3\xb6yt\xc3\xa4misen, jonka tekij\xc3\xa4ksi esitet\xc3\xa4\xc3\xa4n joko Amerigo Vespuccia 1502, Fern\xc3\xa3o de Magalh\xc3\xa3esin purjehduksella mukana ollutta portugalilaista merimiest\xc3\xa4 Esteban Gomezia 1520 tai Francisco Alonso de Camargoa 1540. Todisteena n\xc3\xa4ille v\xc3\xa4itteille esitet\xc3\xa4\xc3\xa4n 1500-luvun espanjalaisia karttoja, joissa saaret esiintyv\xc3\xa4t. Britannian kuninkaallisen laivaston HMS Desiren p\xc3\xa4\xc3\xa4llikk\xc3\xb6 John Davies l\xc3\xb6ysi saaret 1592, ja Sir Richard Hawkins (1562\xe2\x80\x931622) tutki saarten pohjoisrannikon vesi\xc3\xa4 muutamaa vuotta my\xc3\xb6hemmin. Kumpikin osapuoli tunnusti alueen l\xc3\xb6ytymisen, nime\xc3\xa4misen ja karttaan merkitsemisen tapahtuneen 1600, kun hollantilainen Sebald de Weert (1567\xe2\x80\x931603) nimesi saaret Sebaldeiksi matkatessaan Magalh\xc3\xa3esinsalmen kautta Atlantille._NEWLINE_Britit tekiv\xc3\xa4t ensimm\xc3\xa4isen kirjatun maihinnousun 27. tammikuuta 1690, kun HMS Welfaren p\xc3\xa4\xc3\xa4llikk\xc3\xb6 John Strong nousi maihin nimeten sek\xc3\xa4 it\xc3\xa4- ja l\xc3\xa4nsisaaren v\xc3\xa4lisen salmen ett\xc3\xa4 itse saaret Falklandin varakreivin, Anthony Caryn mukaan. Muutamaa vuosikymment\xc3\xa4 my\xc3\xb6hemmin Englannin amiraliteetti katsoi saarilla olevan strategista merkityst\xc3\xa4 h\xc3\xa4iritt\xc3\xa4ess\xc3\xa4 Espanjan ja sen Etel\xc3\xa4-Amerikan siirtomaiden v\xc3\xa4list\xc3\xa4 liikennett\xc3\xa4. Vuonna 1748 saarille l\xc3\xa4hetettiin brittil\xc3\xa4inen retkikunta._NEWLINE_Espanja esitti vastalauseen vuonna 1494 tehdyn Tordesillasin sopimuksen perusteella. Sopimuksen mukaan alue kuului Espanjalle. V\xc3\xa4itteen jatkoksi esitettiin my\xc3\xb6s Englannin ja Espanjan yhdeks\xc3\xa4ntoista vuotta kest\xc3\xa4neen sodan p\xc3\xa4\xc3\xa4tt\xc3\xa4nyt Lontoon sopimus 1604 sek\xc3\xa4 sit\xc3\xa4 t\xc3\xa4ydent\xc3\xa4v\xc3\xa4t Madridin ja Utrechtin sopimukset 1670 ja 1713. Britit kuitenkin ep\xc3\xa4siv\xc3\xa4t toistuvasti Espanjan oikeudet alueeseen._NEWLINE_Ranska liittyi alueesta k\xc3\xa4ytyyn kiistaan menetetty\xc3\xa4\xc3\xa4n siirtomaansa Pohjois-Amerikassa seitsenvuotisessa sodassa (1756\xe2\x80\x931763). Se p\xc3\xa4\xc3\xa4tti perustaa uuden siirtomaa-alueen Etel\xc3\xa4-Amerikkaan Espanjan kustannuksella. Ranskalainen merenkulkija Louis Antoine de Bougainville perusti 1764 Falklandin saarille Port Louisin sek\xc3\xa4 nimesi saaret Les Malouinesiksi kuninkaansa Ludvig XV:n kunniaksi. Espanja vastusti miehityst\xc3\xa4 samoin perustein kuin brittienkin miehityst\xc3\xa4. Espanja kuitenkin maksoi Ranskalle 4. lokakuuta 1766 tehdyn sopimuksen perusteella merkitt\xc3\xa4v\xc3\xa4n summan alueelta poistumisesta.\n_START_SECTION_\nSaarten brittil\xc3\xa4inen kolonisaatio\n_START_PARAGRAPH_\nItsen\xc3\xa4istynyt Argentiina peri aluevaatimuksen Espanjalta, mutta 3. tammikuuta 1833 britit onnistuivat kaappaamaan saaret itselleen pienen argentiinalaisen siirtokunnan ollessa hajaannustilassa. Britit asuttivat saaret ja niist\xc3\xa4 tehtiin vuonna 1845 kruununsiirtomaa. Argentiina piti kuitenkin vaatimustaan jatkuvasti yll\xc3\xa4. 1900-luvulla Argentiina alkoi vaatia my\xc3\xb6s l\xc3\xa4hes asumattomia Etel\xc3\xa4-Georgian saarta ja Etel\xc3\xa4isi\xc3\xa4 Sandwichsaaria, jotka sijaitsevat Etel\xc3\xa4-Atlantin keskell\xc3\xa4 yli 1\xc2\xa0000 kilometrin p\xc3\xa4\xc3\xa4ss\xc3\xa4 Falklandinsaarista.\n_START_SECTION_\nBritannian ja Argentiinan aluekiista k\xc3\xa4rjistyy\n_START_PARAGRAPH_\n1960-luvulla Falklandinsaarten kiista k\xc3\xa4rjistyi dekolonisaation my\xc3\xb6t\xc3\xa4. Argentiinalaiset nationalistit j\xc3\xa4rjestiv\xc3\xa4t saarilla provokatiivisia ja v\xc3\xa4kivaltaisia mielenilmaisuja. Argentiina ja Britannia k\xc3\xa4viv\xc3\xa4t neuvotteluja, mutta falklandinsaarelaisten vaatimuksesta Britannian hallitus ilmoitti vuonna 1968, ett\xc3\xa4 saarten kysymys ratkaistaan asukkaiden omien toivomusten mukaisesti. Saarelaisten selv\xc3\xa4 enemmist\xc3\xb6 halusi pysy\xc3\xa4 Britannian alaisuudessa._NEWLINE_Argentiina ja Britannia kuitenkin p\xc3\xa4\xc3\xa4siv\xc3\xa4t 12. elokuuta 1971 sopimukseen, joka vahvisti Falklandinsaarten siteit\xc3\xa4 Argentiinaan. Argentiina tarjosi koulutus- ja terveydenhoitopalveluita sek\xc3\xa4 polttoaineita, ja falklandinsaarelaiset joutuivat suorittamaan ulkomaanmatkansa Argentiinan kautta. 1970-luvun puoliv\xc3\xa4liss\xc3\xa4 Argentiinan ja Britannian v\xc3\xa4lit kuitenkin kiristyiv\xc3\xa4t uudestaan, ja diplomaattisuhteetkin maiden v\xc3\xa4lill\xc3\xa4 olivat jonkin aikaa katkaistuina. Vuonna 1976 lordi Shackleton matkusti Britannian hallituksen edustajana saarille tutkimaan niiden taloudellista tilaa, mik\xc3\xa4 her\xc3\xa4tti suuttumusta Argentiinassa. Argentiinan laivasto h\xc3\xa4iritsi brittil\xc3\xa4isi\xc3\xa4 kalastusaluksia, ja lordi Shackletonia kuljettanut alus joutui tulituksen kohteeksi. Etel\xc3\xa4isiin Sandwichsaariin kuuluvalta Thulesaarelta paljastui vuonna 1978 Argentiinan tutkimusasema, jonka henkil\xc3\xb6st\xc3\xb6st\xc3\xa4 suuri osa oli sotilaita. Britannia l\xc3\xa4hetti paikalle laivasto-osaston, mutta yritti kuitenkin neuvotteluteitse saada Argentiinan luopumaan tukikohdasta rauhanomaisesti. Lopulta tukikohta oli vallattava Falklandin sodan yhteydess\xc3\xa4.\n_START_SECTION_\nProjekti Alpha\n_START_PARAGRAPH_\nEdinburghilaisen Christian Salvesen Companyn johtaja ilmoitti 1975 ulkoministeri\xc3\xb6lle (engl. Foreign and Commonwealth Office, FCO) yhti\xc3\xb6n omistavan kaksi vanhaa valaanpyyntiasemaa Etel\xc3\xa4-Georgiassa sek\xc3\xa4 aikovansa ostaa kaksi muuta Argentiinan hallinnoimaa asemaa samalta alueelta. Georgias del Sur S.A.:n omistaja Constantino Davidoff sai luvan 1978 purkaa Etel\xc3\xa4-Georgian saaren valaanpyyntiasemat Leithiss\xc3\xa4, Stromnessissa ja Husvikissa, jolloin Falklandinsaarten kuvern\xc3\xb6\xc3\xb6ri ep\xc3\xa4si yhti\xc3\xb6n toimiluvan alueella. Ulkoministeri\xc3\xb6 salli lopulta yhti\xc3\xb6n jatkaa toimintaansa, mink\xc3\xa4 j\xc3\xa4lkeen Davidoff jatkoi hankettaan 1980 hankkimalla yli 100 000 punnalla purkamisen vaatimia tarvikkeita._NEWLINE_Elokuussa 1981 Davidoff anoi k\xc3\xa4ytt\xc3\xb6\xc3\xb6ns\xc3\xa4 Argentiinan laivaston j\xc3\xa4\xc3\xa4nmurtajaa. Argentiinan laivasto halusi perustaa toisen aseman Thulen alueelle. Hanke sai virallisen nimen projekti Alpha syyskuussa 1981 pian Davidoffin hakemuksen saavuttua. Aluksen sotilashenkil\xc3\xb6st\xc3\xb6n piti liitty\xc3\xa4 perustettavalle asemalle l\xc3\xa4hetettyyn henkil\xc3\xb6st\xc3\xb6\xc3\xb6n huhtikuussa 1982._NEWLINE_Britannian suurl\xc3\xa4hetyst\xc3\xb6 vastaanotti 10. maaliskuuta Davidoffin ilmoituksen 41 merisotilaan oleskelusta Etel\xc3\xa4-Georgialla. Ilmoituksen mukaan osasto viipyisi alueella nelj\xc3\xa4 kuukautta. Seuraavana p\xc3\xa4iv\xc3\xa4n\xc3\xa4 osasto l\xc3\xa4hti merelle ARA Bah\xc3\xada Buen Sucesolla eik\xc3\xa4 siten saanut suurl\xc3\xa4hetyst\xc3\xb6n ohjeita alueella noudatettavista toimintatavoista. Osastoon ei saatu sen noudattaman radiohiljaisuuden vuoksi yhteytt\xc3\xa4._NEWLINE_Davidoffin osasto saapui Leithiin 18. maaliskuuta Etel\xc3\xa4-Georgian saarelle aloittaen lastin purkamisen ja majoitusvalmistelut. Alueen asukkaat valittivat seuraavana p\xc3\xa4iv\xc3\xa4n\xc3\xa4 kuvern\xc3\xb6\xc3\xb6ri Rex Huntille alueelle nostetusta Argentiinan lipusta. Hunt kehotti maistraattia vaatimaan argentiinalaisilta tarvittavat luvat, mist\xc3\xa4 he kielt\xc3\xa4ytyiv\xc3\xa4t.  Vastaukseksi l\xc3\xa4hetettiin HMS Endurance poistamaan Argentiinan lippu ja est\xc3\xa4m\xc3\xa4\xc3\xa4n aluksen argentiinalaisen sotilashenkil\xc3\xb6st\xc3\xb6n p\xc3\xa4\xc3\xa4sy maihin. 21. maaliskuuta j\xc3\xa4\xc3\xa4partiointialus HMS Endurance otti kolmentoista oman sotilaansa lis\xc3\xa4ksi l\xc3\xa4heisest\xc3\xa4 varuskunnasta yhdeks\xc3\xa4n miest\xc3\xa4 lis\xc3\xa4\xc3\xa4 ja siirtyi Etel\xc3\xa4-Georgian saarelle, jolta argeniinalaisosasto poistui seuraavana p\xc3\xa4iv\xc3\xa4n\xc3\xa4.\n_START_SECTION_\nFalklandin saaret\n_START_PARAGRAPH_\nKuvern\xc3\xb6\xc3\xb6ri sai 1. huhtikuuta varoituksen seuraavana aamuna tapahtuvasta argentiinalaisten joukkojen maihinnoususta. H\xc3\xa4n oli kuitenkin ennakoinut ongelmia saatuaan tiet\xc3\xa4\xc3\xa4 Argentiinan laivaston pys\xc3\xa4ytt\xc3\xa4neen puolalaisen huoltoaluksen 110 merimailia saarten pohjoispuolella. Alusta oli kielletty jatkamasta matkaansa etel\xc3\xa4mm\xc3\xa4s._NEWLINE_Saaren puolustuksesta vastasi majuri Gary R. H. Nootin johtama merijalkav\xc3\xa4en osasto Naval Party 8901 (NP8901), jonka kokonaisvahvuus oli 69 miest\xc3\xa4. N\xc3\xa4iden lis\xc3\xa4ksi oli HMS Endurancen 11 laivaston merimiest\xc3\xa4 sek\xc3\xa4 yksi alueella asunut el\xc3\xa4kkeelle j\xc3\xa4\xc3\xa4nyt merijalkav\xc3\xa4ensotilas. Aseistuksena oli henkil\xc3\xb6kohtaisten aseiden lis\xc3\xa4ksi Carl Gustaf- ja LAW66-singot. Uhan kasvaessa 23-miehinen Falkland Islands Defence Force kutsuttiin aseisiin ja miehitt\xc3\xa4m\xc3\xa4\xc3\xa4n vartiopaikat, jotka sijaitsivat Sapper Hillill\xc3\xa4 ja Cape Pembroken majakassa._NEWLINE_Argentiinan laivaston ARA Sant\xc3\xadsima Trinidad laski 2. huhtikuuta 90 merijalkav\xc3\xa4en sotilasta Seal Pointin edustalla kumilautoille (kuvassa kohta A). Maihin noustuaan osasto jakautui kahtia suuremman osan hy\xc3\xb6k\xc3\xa4tess\xc3\xa4 merijalkav\xc3\xa4en kasarmeille Moody Brooksiin ja pienemm\xc3\xa4n osan hy\xc3\xb6k\xc3\xa4tess\xc3\xa4 kuvern\xc3\xb6\xc3\xb6rin palatsiin (kohta B). Sukellusvene ARA Santa Fe l\xc3\xa4hetti sukeltajia Cape Pembroken it\xc3\xa4puolella Yorke Bayhin (kohta C).  Maihinnousualus ARA Cabo San Antonio sek\xc3\xa4 kuljetusalukset ARA Almirante Ir\xc3\xadzar ja ARA Isla de los Estados suojanaan ARA H\xc3\xa9rcules, ARA Drummond ja ARA Granville. Suojaavien alusten oli lis\xc3\xa4ksi tarvittaessa tuettava maihinnousua tykkitulella. Lentotukialusosasto ARA Veinticinco de Mayo suojanaan ARA Hip\xc3\xb3lito Bouchard, ARA Piedra Buena, ARA Segu\xc3\xad ja ARA Comodoro Py olivat saarten pohjoispuolella. Maihinnousuosaston kokonaisvahvuus oli noin 1\xc2\xa0000 sotilasta, joista p\xc3\xa4\xc3\xa4osa oli merijalkav\xc3\xa4ke\xc3\xa4._NEWLINE_Tieto maihinnoususta saatiin vasta sen alettua. Kello 06.00 kuultiin laukauksia merijalkav\xc3\xa4en kasarmeilta, jossa ei kuitenkaan ollut miehityst\xc3\xa4 (kohta D). Hieman my\xc3\xb6hemmin havaittiin liikett\xc3\xa4 kuvern\xc3\xb6\xc3\xb6rinpalatsin takana (kohta G). Hy\xc3\xb6kk\xc3\xa4\xc3\xa4jien avattua tulen saatiin tieto Yorke Bayn maihinnoususta (kohta F). Puolustajien resurssit eiv\xc3\xa4t riitt\xc3\xa4neet maihinnousun est\xc3\xa4miseen, ja pian my\xc3\xb6s lentokentt\xc3\xa4 oli argentiinalaisten hallussa (kohta J)._NEWLINE__NEWLINE_Brittien merijalkav\xc3\xa4en sotilaat torjuivat ensimm\xc3\xa4isen hy\xc3\xb6kk\xc3\xa4yksen kuvern\xc3\xb6\xc3\xb6rin palatsiin. Argentiinalaisten p\xc3\xa4\xc3\xa4joukon edetess\xc3\xa4 kohti Port Stanleya ne joutuivat brittien yll\xc3\xa4kk\xc3\xb6\xc3\xb6n (kohta H). Yll\xc3\xa4k\xc3\xb6n tehneiden irtauduttua argentiinalaiset jatkoivat matkaansa Port Stanleyyn (kohta I).  Ylivoiman edess\xc3\xa4 brittil\xc3\xa4inen kuvern\xc3\xb6\xc3\xb6ri Rex Hunt m\xc3\xa4\xc3\xa4r\xc3\xa4si britit antautumaan argentiinalaisille. Yksik\xc3\xa4\xc3\xa4n britti ei ollut saanut surmaansa. Vangit kuljetettiin Montevideoon.\n_START_SECTION_\nPoliittisen ratkaisun etsint\xc3\xa4\n_START_PARAGRAPH_\nYhdistyneiden kansakuntien turvallisuusneuvosto antoi 3. huhtikuuta p\xc3\xa4\xc3\xa4t\xc3\xb6slauselman numero 502, jossa Argentiinaa kehotettiin v\xc3\xa4litt\xc3\xb6m\xc3\xa4\xc3\xa4n v\xc3\xa4kivaltaisuuksien lopettamiseen ja vet\xc3\xa4ytymiseen. P\xc3\xa4\xc3\xa4t\xc3\xb6slauselmassa Zaire, Guyana, Irlanti, Jordania, Japani, Togo, Ranska ja USA antoivat tukensa Britannialle. Argentiina sai tukea Panamalta, Kiinalta, Puolalta ja Espanjalta. Neuvostoliitto ei osallistunut p\xc3\xa4\xc3\xa4t\xc3\xb6ksen tekoon._NEWLINE_Argentiinalaisten otettua saaret haltuunsa yritti Yhdysvaltain ulkoministeri Alexander Haig sovitella Argentiinan ja Britannian v\xc3\xa4lill\xc3\xa4. 8. huhtikuuta 1982 Yhdysvaltain ulkoministeri Alexander Haig saapui Lontooseen pikaneuvotteluun Falklandin tilanteesta. Seuraavana p\xc3\xa4iv\xc3\xa4n\xc3\xa4, 9. huhtikuuta, Haig saapui Buenos Airesiin keskustelemaan Argentiinan hallituksen kanssa. Ulkovalloista Euroopan talousyhteis\xc3\xb6 ilmoitti antavansa t\xc3\xa4yden tukensa Britannialle ja julistavansa Argentiinan kauppasaartoon. 15. huhtikuuta \xe2\x80\x93 19. huhtikuuta ulkoministeri Haig k\xc3\xa4vi toiset neuvottelut Argentiinan hallituksen kanssa. Neuvottelut p\xc3\xa4\xc3\xa4ttyiv\xc3\xa4t tuloksettomina. Neuvottelujen ja Haigin k\xc3\xa4ym\xc3\xa4n "sukkuladiplomatian" tuloksena Britannian onnistui saada itselleen YK:n turvallisuusneuvoston, Euroopan talousyhteis\xc3\xb6n, Naton ja Brittil\xc3\xa4isen kansainyhteis\xc3\xb6n tuki. Argentiina puolestaan ep\xc3\xa4onnistui pyrkimyksess\xc3\xa4\xc3\xa4n saada tukea Amerikan yhten\xc3\xa4isyysj\xc3\xa4rjest\xc3\xb6lt\xc3\xa4, OAS:lt\xc3\xa4. _NEWLINE_Haigin ep\xc3\xa4onnistuttua sovittelua jatkoi Yhdistyneet kansakunnat, joka p\xc3\xa4\xc3\xa4t\xc3\xb6slauselmassaan m\xc3\xa4\xc3\xa4r\xc3\xa4si Argentiinan lopettamaan saarten miehityksen ja kiistan osapuolet ryhtym\xc3\xa4\xc3\xa4n kahdenv\xc3\xa4lisiin neuvotteluihin. Yhdysvallat tuki Britanniaa ja Euroopan talousyhteis\xc3\xb6 julisti Argentiinan kauppasaartoon. Latinalaisen Amerikan maista vain Kolumbia ja Augusto Pinochetin johtama Chile ilmaisivat tukensa Britannialle. Chilen ja Argentiinan v\xc3\xa4lit olivat vanhastaan huonot, ja maat olivat 1970-luvun lopulla olleet sodan partaalla Tulimaata koskevan aluekiistan takia.\n_START_SECTION_\nArgentiinan varustautuminen\n_START_PARAGRAPH_\nFalklandin saari jaettiin kahteen puolustusalueeseen, joiden v\xc3\xa4liraja kulki Bougainvillen saaren l\xc3\xa4nsirannikolta suoraan pohjoiseen. L\xc3\xa4ntinen rannikkosektori, jonka komentajana oli prikaatikenraali O. E. Parada, k\xc3\xa4sitti Fox Bayn (8. rykmentti ja 9. pioneerikomppania), Port Howardin (5. rykmentti) ja Goose Greenin tukikohdat (12. rykmentti ja 25. rykmentin C-komppania) sek\xc3\xa4 Pebblesaaren ja Goose Greenin lentotukikohdat. It\xc3\xa4isen Stanleyn sektorin joukot oli keskitetty Port Stanleyhin, jossa oli kaikkiaan viisi jalkav\xc3\xa4kirykmentti\xc3\xa4, 5. merijalkav\xc3\xa4kipataljoona, 3. kentt\xc3\xa4tykist\xc3\xb6rykmentti, 4. ilmakuljetteinen tykist\xc3\xb6rykmentti, 10. panssariautokomppania, 601. helikopteripataljoona ja tukevia joukkoja, kuten pioneerikomppanioita ja ilmatorjuntaa.\n_START_SECTION_\nBritannian vastatoimet\n_START_PARAGRAPH_\n23. huhtikuuta Britannian ulkoasiainministeri\xc3\xb6 kehotti brittej\xc3\xa4 l\xc3\xa4htem\xc3\xa4\xc3\xa4n Argentiinasta. P\xc3\xa4\xc3\xa4ministeri Margaret Thatcher m\xc3\xa4\xc3\xa4r\xc3\xa4si 29. maaliskuuta kolme ydinsukellusvenett\xc3\xa4 sek\xc3\xa4 RFA Fort Austinin l\xc3\xa4htem\xc3\xa4\xc3\xa4n Etel\xc3\xa4-Atlantille. Seuraavana p\xc3\xa4iv\xc3\xa4n\xc3\xa4 p\xc3\xa4\xc3\xa4ministeri antoi laivaston esikuntap\xc3\xa4\xc3\xa4llik\xc3\xb6lle amiraali Sir Henry Leachille ohjeen valmistautua saarten takaisin valtaukseen._NEWLINE_Leach l\xc3\xa4hetti 1. huhtikuuta m\xc3\xa4\xc3\xa4r\xc3\xa4yksen keskeytt\xc3\xa4\xc3\xa4 V\xc3\xa4limerell\xc3\xa4 pidetyn harjoituksen ja aloittaa valmistautumisen Etel\xc3\xa4-Atlantille siirtymiseen. Hallitus hyv\xc3\xa4ksyi 2. huhtikuuta voimank\xc3\xa4yt\xc3\xb6n sek\xc3\xa4 laivasto-osaston l\xc3\xa4hett\xc3\xa4misen alueelle. Osastoon kuului lopulta 127 alusta, joista 43 varsinaisia laivaston aluksia, 22 Royal Fleet Auxiliaryn sek\xc3\xa4 loput 62 kauppalaivastosta palvelukseen kutsuttuja. _NEWLINE_Britannian hallitus muodosti 6. huhtikuuta sotakabinetin, jonka teht\xc3\xa4v\xc3\xa4n\xc3\xa4 oli seurata ja ottaa kantaa poliittiseen tilanteeseen. Kabinetti kokoontui joka p\xc3\xa4iv\xc3\xa4 12. elokuuta saakka._NEWLINE_Huhtikuun puoleen v\xc3\xa4liin menness\xc3\xa4 Kuninkaalliset ilmavoimat olivat perustaneet tilap\xc3\xa4isen lentotukikohdan Ascensioniin (RAF Ascension Island), joka sijaitsi Yhdysvaltain Wideawaken lentotukikohdan alueella. Tukikohtaan sijoitettiin Avro Vulcan B Mk.2 -pommittajia, Handley Page Victor K. Mk.2 -ilmatankkauskoneita ja McDonnell Douglas Phantom FGR Mk.2 -h\xc3\xa4vitt\xc3\xa4ji\xc3\xa4. Suurin piirtein saman aikaisesti saapui laivaston p\xc3\xa4\xc3\xa4osasto saarelle._NEWLINE_Argentiinan ja Britannian kohtaaminen alkoi jo huhtikuussa, kun etel\xc3\xa4\xc3\xa4n matkannutta laivasto-osastoa varjosti Argentiinan ilmavoimien Boeing 707 -lentokone. Osa tiedustelulennoista estettiin l\xc3\xa4hett\xc3\xa4m\xc3\xa4ll\xc3\xa4 Sea Harrier -h\xc3\xa4vitt\xc3\xa4j\xc3\xa4t ilmaan lentotukialuksilta, mutta varsinaisia taistelutoimia ei suoritettu.\n_START_SECTION_\nARA General Belgranon upotus\n_START_PARAGRAPH_\nBritannian kuninkaallisen laivaston sukellusvene HMS Conqueror varjosti Argentiinan laivaston risteilij\xc3\xa4 ARA General Belgranon ymp\xc3\xa4rille muodostettua osasto TG79.3:a. Sukellusvene muun muassa ilmoitti osaston sijainnin 2. toukokuuta kello 05.00. Amiraali Woodward antoi kello 08.05 m\xc3\xa4\xc3\xa4r\xc3\xa4yksen upottaa risteilij\xc3\xa4, vaikka h\xc3\xa4nell\xc3\xa4 ei siihen valtuutusta ollutkaan. Britannian amiraalineuvosto teki kello 09.15 p\xc3\xa4\xc3\xa4t\xc3\xb6ksen, jonka mukaan upottaminen olisi mahdollista my\xc3\xb6s sotatoimialueen ulkopuolella. Lounaalla asia esiteltiin p\xc3\xa4\xc3\xa4ministeri Thatcherille, joka viidentoista minuutin keskustelun j\xc3\xa4lkeen siunasi p\xc3\xa4\xc3\xa4t\xc3\xb6ksen. Sukellusveneen p\xc3\xa4\xc3\xa4llikk\xc3\xb6 sai tiedon ohjeiden muuttumisesta kello 12.07._NEWLINE_HMS Conqueror laukaisi kello 18.57 1\xc2\xa0400 jaardin et\xc3\xa4isyydelt\xc3\xa4 kolme vanhan mallista Mk.8-torpedoa, joissa oli suurimmat mahdolliset lataukset risteilij\xc3\xa4n panssarivy\xc3\xb6n l\xc3\xa4p\xc3\xa4isemiseksi. Kaksi niist\xc3\xa4 osui upottaen ARA General Belgranon, jolloin sodan tuhoisimmassa yksitt\xc3\xa4isess\xc3\xa4 sotatoimessa sai surmansa 323 miehist\xc3\xb6nj\xc3\xa4sent\xc3\xa4. The Sun -sanomalehti julkaisi seuraavana p\xc3\xa4iv\xc3\xa4n\xc3\xa4 etusivullaan kuuluisan ja keskustelua her\xc3\xa4tt\xc3\xa4neen "Gotcha"-otsikon . Sotatoimen j\xc3\xa4lkeen Argentiinan hallitus torjui Perun tekem\xc3\xa4n rauhanehdotuksen.\n_START_SECTION_\nHMS Sheffieldin upotus\n_START_PARAGRAPH_\nArgentiinan ilmavoimien Super \xc3\x89tendard -h\xc3\xa4vitt\xc3\xa4j\xc3\xa4t upottivat 4. toukokuuta Exocet-ohjuksella brittil\xc3\xa4isen h\xc3\xa4vitt\xc3\xa4j\xc3\xa4 HMS Sheffieldin, jonka miehist\xc3\xb6st\xc3\xa4 kuoli 20. Yksi brittil\xc3\xa4inen Harrier-h\xc3\xa4vitt\xc3\xa4j\xc3\xa4 ammuttiin alas.\n_START_SECTION_\nBritannian maihinnousua valmistelevat hy\xc3\xb6kk\xc3\xa4ykset\n_START_PARAGRAPH_\n7. toukokuuta YK ryhtyi rauhanv\xc3\xa4litykseen. 9. toukokuuta britit pommittivat Falklandinsaaria merelt\xc3\xa4 ja ilmasta. Sea Harrier -tukialush\xc3\xa4vitt\xc3\xa4j\xc3\xa4t upottivat argentiinalaisen hinaaja Narwalin. 14. toukokuuta kolme Argentiinan ilmavoimien A-4 Skyhawk -h\xc3\xa4vitt\xc3\xa4j\xc3\xa4\xc3\xa4 ammuttiin alas. Britannian p\xc3\xa4\xc3\xa4ministeri Margaret Thatcher varoitti, ettei rauhanomainen ratkaisu ole ehk\xc3\xa4 mahdollinen. _NEWLINE_Britannian erikoisjoukot hy\xc3\xb6kk\xc3\xa4siv\xc3\xa4t 14.-15. toukokuuta v\xc3\xa4lisen\xc3\xa4 y\xc3\xb6n\xc3\xa4 Pebblesaarelle, jolla sijaitsi argentiinalainen lentotukikohta. Yksitoista argentiinalaista lentokonetta tuhottiin maassa. 18. toukokuuta Britannia torjui YK:n p\xc3\xa4\xc3\xa4sihteeri Javier P\xc3\xa9rez de Cu\xc3\xa9llarin esitt\xc3\xa4m\xc3\xa4n rauhansuunnitelman. Brittien maihinnousujoukot l\xc3\xa4hestyiv\xc3\xa4t Falklandinsaaria suuressa laivasaattuessa.\n_START_SECTION_\nBrittijoukkojen maihinnousu ja eteneminen\n_START_PARAGRAPH_\n21. toukokuuta brittijoukot nousivat maihin amfibioajoneuvoilla San Carlosin lahdella (San Carlos Water) it\xc3\xa4isen Falklandinsaaren luoteisrannalla. Yhdeks\xc3\xa4n maihinnousua h\xc3\xa4irinnytt\xc3\xa4 argentiinalaista h\xc3\xa4vitt\xc3\xa4j\xc3\xa4\xc3\xa4 ammuttiin alas, mutta my\xc3\xb6s HMS Ardent upposi saatuaan pommiosumia. Maihinnousujoukot l\xc3\xa4htiv\xc3\xa4t etenem\xc3\xa4\xc3\xa4n jalkaisin kohti kahta tavoitetta: etel\xc3\xa4ss\xc3\xa4 kohde oli Darwinin ja Goose Greenin asutuskeskus ja id\xc3\xa4ss\xc3\xa4 Port Stanley. _NEWLINE_Argentiinalaisten lentotoiminta jatkui vilkkaana. 23. toukokuuta brittil\xc3\xa4inen HMS Antelope upposi alukseen osuneen my\xc3\xb6h\xc3\xa4stytetyn pommin r\xc3\xa4j\xc3\xa4hdetty\xc3\xa4. Argentiina menetti taisteluissa 10 lentokonetta. 25. p\xc3\xa4iv\xc3\xa4 HMS Coventryll\xc3\xa4 kuoli 19 miehist\xc3\xb6n j\xc3\xa4sent\xc3\xa4 Argentiinan ilmavoimien Skyhawk-h\xc3\xa4vitt\xc3\xa4jien upotettua sen kolmella 500 kg:n pommilla. Lis\xc3\xa4ksi argentiinalainen Exocet-ohjus osui kuljetusalus MV Atlantic Conveyoriin, joka upposi 28. toukokuuta, mukanaan paljon varusteita, muun muassa 10 helikopteria. 12 miehist\xc3\xb6n j\xc3\xa4sent\xc3\xa4 kuoli._NEWLINE_28. toukokuuta brittien ilmahy\xc3\xb6kk\xc3\xa4ykset Port Stanleyn lentokent\xc3\xa4lle jatkuivat. Sodan kovimmat maataistelut k\xc3\xa4ytiin Darwinissa ja Goose Greeniss\xc3\xa4 brittien maahanlaskurykmentin 2. pataljoonan ja argentiinalaisten v\xc3\xa4lill\xc3\xa4. 17 brittisotilasta ja noin 50 argentiinalaissotilasta kaatui. 1\xc2\xa0400 argentiinalaista antautui sotavangiksi. _NEWLINE_29. \xe2\x80\x93 30. toukokuuta sotalaivat ja Harrier-h\xc3\xa4vitt\xc3\xa4j\xc3\xa4t pommittivat argentiinalaisten asemia. Britit eteniv\xc3\xa4t ja Douglas varmistettiin. Kolmas maahanlaskurykmentti valtasi takaisin Teal Inletin asutuskeskuksen. 1. kes\xc3\xa4kuuta britit toistivat tulitaukoehtonsa. 4. kes\xc3\xa4kuuta Britannia torjui Yhdistyneiden kansankuntien turvallisuusneuvostossa Panaman ja Espanjan aselepoa koskevan p\xc3\xa4\xc3\xa4t\xc3\xb6slauselmaehdotuksen. Kaksi p\xc3\xa4iv\xc3\xa4\xc3\xa4 my\xc3\xb6hemmin Versailles\'n kokous ilmaisi tukensa briteille._NEWLINE_8. kes\xc3\xa4kuuta Argentiinan ilmavoimat hy\xc3\xb6kk\xc3\xa4siv\xc3\xa4t brittil\xc3\xa4isi\xc3\xa4 maihinnousualuksia, RFA Sir Galahadia ja RFA Sir Tristamia, vastaan Port Pleasantissa Bluff Covesta etel\xc3\xa4\xc3\xa4n. 53 britti\xc3\xa4 kuoli.\n_START_SECTION_\nPort Stanleyn valtaus ja sodan loppu\n_START_PARAGRAPH_\n12. kes\xc3\xa4kuuta brittien maahanlaskurykmentin 3. pataljoona iski Mount Longdonin vuorelle, jolla sijaitsi Port Stanleyta puolustavien argentiinalaisten asemia. Vastarinta oli sitke\xc3\xa4\xc3\xa4 ja lopulta l\xc3\xa4hitaistelua k\xc3\xa4ytiin pistimin. 23 britti\xc3\xa4 kuoli ja 47 haavoittui, joista 6 kuoli my\xc3\xb6hemmin. Argentiinalaisia kaatui 50 ja useampi haavoittui. My\xc3\xb6s Two Sisters -vuoren ja Mount Harrietin argentiinalaiset asemat vallattiin brittien k\xc3\xa4rsiess\xc3\xa4 vain lievi\xc3\xa4 tappioita. Kiivaammassa Mount Tumbletownin taistelussa 2. skottilaisrykmentti valtasi argentiinalaisten asemat. Yhdeks\xc3\xa4n britti\xc3\xa4 ja 40 argentiinalaista kaatui sek\xc3\xa4 32 antautui. 32 britti\xc3\xa4 haavoittui. Brittil\xc3\xa4inen h\xc3\xa4vitt\xc3\xa4j\xc3\xa4 HMS Glamorgan vaurioitui Exocet-ohjuksen osumasta, jolloin 13 britti\xc3\xa4 haavoittui. _NEWLINE_11. - 12. kes\xc3\xa4kuuta Stanleyn y\xc3\xb6llisess\xc3\xa4 tykist\xc3\xb6tulituksessa kolme falklandilaista siviili\xc3\xa4 sai surmansa brittialukselta ammutun kranaatin osuttua heid\xc3\xa4n asuntoonsa. 14. kes\xc3\xa4kuuta Port Stanleyn argentiinalainen varuskunta luopui vastarinnasta ja p\xc3\xa4\xc3\xa4tti sotatoimet. Argentiinalaiskomentaja Mario Men\xc3\xa9ndez allekirjoitti antautumissopimuksen. 20. kes\xc3\xa4kuuta britit valtasivat viel\xc3\xa4 takaisin Etel\xc3\xa4iset Sandwichsaaret. Britannia p\xc3\xa4\xc3\xa4tti muodollisesti vihollisuudet sotatoimialueella.\n_START_SECTION_\nSodan vaikutuksia\n_START_PARAGRAPH_\nSotatoimissa aiheutui molemmilla puolilla verraten suuria alus- ja lentokonetappioita, mik\xc3\xa4 muun muassa paransi brittilaivoja upottaneiden ranskalaisvalmisteisten Exocet-ohjusten kysynt\xc3\xa4\xc3\xa4 sodan j\xc3\xa4lkeen.\n_START_SECTION_\nSis\xc3\xa4poliittiset seuraukset\n_START_PARAGRAPH_\nMargaret Thatcherin p\xc3\xa4\xc3\xa4t\xc3\xb6s k\xc3\xa4ytt\xc3\xa4\xc3\xa4 sotilasvoimaa argentiinalaisten karkottamiseen her\xc3\xa4tti Britanniassa ristiriitaisia tunteita. Sodanvastainen liike oli voimakas, mutta lopulta voiton helppous synnytti brittien keskuudessa kansallismielisyyden puuskan, joka auttoi Thatcheria kukistamaan sis\xc3\xa4iset kilpailijansa konservatiivipuolueessa ja kantoi konservatiivit vaalivoittoon vuonna 1983. Argentiinassa tappion h\xc3\xa4pe\xc3\xa4 ja pettymys puolestaan johtivat maata vuodesta 1976 hallinneen sotilasjuntan eroon.\n_START_SECTION_\nRatkeamaton aluekiista\n_START_PARAGRAPH_\nArgentiina ja Britannia solmivat diplomaattisuhteensa uudelleen vasta vuonna 1989, seitsem\xc3\xa4n vuotta sodan j\xc3\xa4lkeen._NEWLINE_Argentiina vaatii Falklandinsaaria yh\xc3\xa4 itselleen. Vaatimus on my\xc3\xb6s kirjattu Argentiinan perustuslakiin. Muun muassa maan vasemmistolainen presidentti N\xc3\xa9stor Kirchner on 2000-luvulla puolustanut Argentiinan aluevaatimusta ja tuominnut Britannian k\xc3\xa4ym\xc3\xa4n "kolonialistisen" sodan. H\xc3\xa4n ja aluevaatimusta niin ik\xc3\xa4\xc3\xa4n esill\xc3\xa4 pit\xc3\xa4nyt edellinen presidentti Carlos Menem kuitenkin ovat todenneet, ett\xc3\xa4 Argentiina ei en\xc3\xa4\xc3\xa4 koskaan yrit\xc3\xa4 ratkaista aluekiistaa sotilaallisin keinoin.\n_START_SECTION_\nSotaveteraanien ongelmat\n_START_PARAGRAPH_\nSek\xc3\xa4 Argentiinassa ett\xc3\xa4 Britanniassa on valitettu, ett\xc3\xa4 traumaper\xc3\xa4isist\xc3\xa4 stressih\xc3\xa4iri\xc3\xb6ist\xc3\xa4 ja muista sodasta aiheutuneista psyykkisist\xc3\xa4 ja sosiaalisista ongelmista k\xc3\xa4rsiville sodan veteraaneille ei ole j\xc3\xa4rjestetty riitt\xc3\xa4v\xc3\xa4\xc3\xa4 hoitoa ja tukea. Vuonna 2002 julkisuuteen tuli tieto, ett\xc3\xa4 264 brittil\xc3\xa4ist\xc3\xa4 Falklandin sodan veteraania oli tehnyt sotaa seuranneiden 20 vuoden aikana itsemurhan. T\xc3\xa4m\xc3\xa4 ylitt\xc3\xa4\xc3\xa4 sodassa kaatuneiden brittisotilaiden lukum\xc3\xa4\xc3\xa4r\xc3\xa4n. Vastapuolella taistelleiden joukossa yli 400 argentiinalaisveteraanin on arvioitu surmanneen itsens\xc3\xa4.\n_START_SECTION_\nSyyt\xc3\xb6kset sotaa vastaan\n_START_PARAGRAPH_\nFalklandin sotaa on my\xc3\xb6hemmin syytetty resurssien ja ihmishenkien tuhlaamisesta. Globalisaatiokriitikko Naomi Kleinin mukaan sodan ainoa syy oli luoda Britanniaan "shokkitila", jonka aikana maan silloinen p\xc3\xa4\xc3\xa4ministeri Margaret Thatcher pystyi pelastamaan oman poliittisen uransa, leimaamaan lakkoilevat brittity\xc3\xb6l\xc3\xa4iset vihollisiksi ja yksityist\xc3\xa4m\xc3\xa4\xc3\xa4n useita valtionyrityksi\xc3\xa4. Kleinin mukaan Thatcherin kannatusprosentti, joka oli sodan alussa 25\xc2\xa0% ja lopussa 59\xc2\xa0%, nousi sodan tuoman voiton ansiosta. Lis\xc3\xa4ksi Britannian hallituksen vuosina 1984\xe2\x80\x9388 tekem\xc3\xa4t laajat yksityist\xc3\xa4mistoimenpiteet, jotka kohdistuivat muun muassa British Petroleumiin ja British Airwaysiin, eiv\xc3\xa4t olisi onnistuneet ilman sodan kansan keskuudessa aiheuttamaa mielialaa.\n_START_SECTION_\nMuuta\n_START_PARAGRAPH_\nIsrael toimitti sodan aikana Argentiinalle aseita ja muuta sotakalustoa salaa Perun kautta.'